钦定古今图书集成/明伦汇编/人事典/第102卷 > 《远游篇》吴国伦
## 钦定古今图书集成/明伦汇编/人事典/第102卷 > 《远游篇》吴国伦

一隅非我宅，九土安足州。迫厄从世人，四顾婴百忧。
经营瓮盎间，区区欲何求。金石良易敝，曜灵忽以遒。
白云启阊阖，飘然思远游。道逢赤松子，仙药为我投。
举翼昆仑颠，息驾扶木丘。扶木挂东海，元气鼓洪流。
下枝九阳伏，上枝一阳浮。神鱼戴五城，气吐金银楼。
登楼瞰列缺，六漠何悠悠。始知泰初理，可与天地侔。